b'\n_START_ARTICLE_\nCol\xc2\xb7legi Vedruna (Arb\xc3\xbacies)\n_START_SECTION_\nEdifici\n_START_PARAGRAPH_\nEl cos central \xc3\xa9s de quatre plantes amb cornisa recta. Originalment aquest devia ser nom\xc3\xa9s de dues plantes, ja que les obertures de la planta baixa i del primer pis s\xc3\xb3n emmarcades amb pedra, mentre que les dels pisos superiors s\xc3\xb3n senzilles. La porta principal, t\xc3\xa9 la llinda monol\xc3\xadtica i la data de 1787 amb una creu al centre. Els brancals presenten grans carreus de pedra i es troba flanquejada per dues finestres protegides per una reixa de ferro forjat. Per accedir a l\xe2\x80\x99edifici, hi ha una escaleta de cinc esglaons. Al primer pis, hi ha dos balcons i cal destacar una forn\xc3\xadcula entre ells amb la imatge de la Verge i el nen. Pel que fa al segon i tercer pis, trobem dos balcons m\xc3\xa9s a cada un, amb obertures simples i amb barana de ferro, m\xc3\xa9s treballada que la del primer pis. A la part esquerra hi ha un cos afegit de nova cosntrucci\xc3\xb3, i a la dreta, una capella amb portalada rectangular i llinda monol\xc3\xadtica amb la inscripci\xc3\xb3 \xe2\x80\x9cAVE MARIA\xe2\x80\x9d. Al centre hi ha una rosassa amb vitrall de colors. Per accedir al temple hi ha tamb\xc3\xa9 tres esglaons. \xc3\x89s una capella que quan es va construir, el 1800, es dedic\xc3\xa0 a la Mare de D\xc3\xa9u dels Dolors per\xc3\xb2 amb l\xe2\x80\x99arribada de les germanes carmelites, pass\xc3\xa0 a estar dedicada a la Mare de D\xc3\xa9u del Carme. Perpendicularment a la dreta s\xe2\x80\x99afegeix un altre cos que pertany al col\xc2\xb7legi, tot i que \xc3\xa9s una ampliaci\xc3\xb3 posterior. El parament \xc3\xa9s arrebossat i pintat de beige, amb la fusteria de color verd fosc.\n_START_SECTION_\nHist\xc3\xb2ria\n_START_PARAGRAPH_\nAquest edifici fou inicialment un hospital que el reglament de la confraria suposava que a la vila n\xe2\x80\x99hi havia un. L\xe2\x80\x99hospital d\xe2\x80\x99Arb\xc3\xbacies, Lliors i Sant Pere Despl\xc3\xa0 fou erigit formalment el 1786 per Josep Torrent i Saleta, catedr\xc3\xa0tic del Seminari de Girona. Per escriptura passada davant el notari d\xe2\x80\x99Arb\xc3\xbacies Aleix Milans, ced\xc3\xad a aquest objecte una casa i hort situats a la vila i un capital de 400 lliures. L\xe2\x80\x99hospital va oferir acolliment fins al 1844. Disposava dels mitjans suficients, i rebia regularment almoines i deixes, per\xc3\xb2 li faltava personal. \xc3\x89s quan es va acudir a les religioses que acabava de fundar Joaquima de Vedruna a Vic._NEWLINE_El 1800 es va construir l\xe2\x80\x99esgl\xc3\xa9sia annexa sobre un antic hort del mateix hospital. L\xe2\x80\x99expoliaci\xc3\xb3 que va patir al 1809 va suposar una forta davallada per la seva economia._NEWLINE_A la petici\xc3\xb3 de la junta administradora de l\xe2\x80\x99hospital, integrada pel rector Josep Deulonder, Josep Lambert i Aleix Milans, Joaquima de Vedruna  va acceptar i pass\xc3\xa0 un mes a Arb\xc3\xbacies deixant una comunitat de tres religioses, que comen\xc3\xa7aren la seva obra pel juliol de 1845. El projecte de la junta no nom\xc3\xa9s es limitava a atendre els malalts, sin\xc3\xb3 que s\xe2\x80\x99estenia a l\xe2\x80\x99ensenyament. Aviat l\xe2\x80\x99espai destinat a escola fou insuficient i el 1856 es va construir una sala per a escola de nenes. Aquesta funci\xc3\xb3 \xc3\xa9s la que amb els anys perdur\xc3\xa0 i l\xe2\x80\x99hospital es va ubicar en un altre lloc.  Entre 1900-1902 i 1934 s\xe2\x80\x99edificaren noves aules. Avui \xc3\xa9s una escola de nens i nenes.'